“Nɩ ɔyɩtɔ aha bʋdɛ mlɩ lu a,
mlɩkaɩn ánɩ́ mɩ begyankpa lu.
Nɩ ɔyɩtɔ aha mlɩgyi a,
tɛkɩ ɔyɩtɔ aha bɔ́dwɛ mlɩ fɛ amʋ́ abi.
Tamɛ nalɛ mlɩ tsu ɔyɩtɔfɔtɔ,
sʋ mlɩmá amʋ́tɔ.
Ɩnɩ sʋ ɔyɩtɔfɔ bʋtolu mlɩ nɩ.
Mlɩkaɩn asʋn amʋʋ nɛbla mlɩ mbɛɛ,
‘Osumpʋ ɔkʋkʋ mɔdʋn mʋ wie’ amʋsʋ.
Nɩ aha bʋdɩn mɩsʋ a,
mlɩ ɛ bɛ́dɩnka mlɩsʋ.
Nɩ begyi mɩ asʋnsʋ a,
mlɩ ɛ bégyi mlɩ asʋnsʋ.
Tamɛ mɩbʋ mlɩ,
sʋ bɔ́pʋ ɩnɩ fɛ́ɛ́ gyi mlɩ,
tsufɛ bʋmeyin ɔha amʋʋ ɔlɔwa mɩ amʋ.
Nɩ mmɔkʋbla amʋ́ asʋansʋ a,
tɛkɩ bʋma ɩpɔn kʋkʋ gyi.
Tamɛ sei anfɩ mʋ́ bʋma ɔnɔ lɛ.
Ɔhagyiɔha ánɩ́ otolu mɩ tolu mɩ Sɩ ɛ.
Nabɔbwɛ agyʋma ánɩ́ ɔhaa mɔkʋbwɛ mʋ́ odu kɩ amʋ́tɔ.
Nɩ bʋmɔpʋ amʋ́ ansibi wun mʋ́ a,
tɛkɩ Bulu mɛ́ɛha amʋ́ ɩpɔn.
Bowun tɔá nɔbwɛ asa bʋdɛ mɩa mɩ Sɩ lu.
Ilehian ánɩ́ ɩbɛ́ba alɩ,
mɛnɩ asʋn amʋʋ bɔwanlɩn wa amʋ́ Mblatɔ bɛɛ,
‘Bolu mɩ kpaalɩ’ amʋ ɩbɛ́ba mʋ́tɔ.
“Nɔ́wa Ɔma Ɔlɩɩpʋ obótsu mɩ Sɩ wa ba.
Mʋgyi Ɔŋɛ Wankɩhɛ amʋ.
Mʋtosuna ɔnɔkwalɩá ɩbʋ Bulutɔ.
Obégyi mɩ ɩwɩ adansɩɛ.
Mlɩ ɛ mlégyi mɩ ɩwɩ adansɩɛ,
tsufɛ mlɩlatsia mɩ wa tsu brɛá nefi atɔ suna asɩ.
“Nabla mlɩ asʋn anfɩ fɛ́ɛ́,
mɛnɩ mlɩmɛ́ɛdɩda hogyitɔ.
Yudafɔ ahandɛ bégya mlɩ lɛ amʋ́ ofiakpa.
Brɛ kʋ kʋraa ɩbɛ́ba ánɩ́ aha bɔ́mɔ mlɩ,
susu bɛɛ Bulu agyʋma bʋdɛyɔ.
Bɔ́pʋ ɩnɩ gyi mlɩ,
tsufɛ bʋmɔkʋbɩ mɩ ntɛ mɩ Sɩ amʋ.
Tamɛ nabla mlɩ asʋn anfɩ,
mɛnɩ nɩ ɩba a,
mlɛ́kaɩn ánɩ́ nɛbla mlɩ yaɩ.
“Mmɔkɔsɩ bla mlɩ asʋn anfɩ,
tsufɛ mbʋ mlɩ wa.